Man doodgeskiet ná hy polisie aanvalArgieffoto: SAPD / Facebook ŉ 22-jarige man is in Amalia, Noordwes, doodgeskiet nadat hy polisiebeamptes glo herhaaldelik met ŉ mes aangeval het. “Die polisie is ontbied in verband met ŉ klag oor huishoudelike geweld waar die verdagte (die oorledene) glo met sy susters baklei en een van hulle in haar regterhand met die mes gesteek het,” het brig. Thulani Ngubane, woordvoerder van die polisie, Woensdag gesê. “Sy is na ŉ hospitaal geneem vir verdere behandeling.” Toe die polisie Maandag omstreeks 13:00 by die toneel in Molatswaneng opdaag, was die man baie aggressief en het glo op die polisiebeamptes afgestorm in ŉ poging om hulle weg te jaag. “Een van die beamptes het geval en sy hand baie ernstig beseer,” het Ngubane bygevoeg. “Hy is na ŉ hospitaal geneem.” Die verdagte het glo almal geteister en met die mes op hulle afgestorm wanneer hulle naby hom wou kom. Die polisie het die man verbaal gewaarsku en pepersproei gebruik om hom te laat bedaar, maar niks kon hom oorreed om met hulle saam te werk nie. “Hy het selfs nog omstanders met die mes aangeval,” het Ngubane verduidelik. “Hy het daarna op ŉ polisiebeampte afgestorm wat twee waarskuwingskote afgevuur het, maar die verdagte het nie opgehou nie. Die polisiebeampte het uit selfverdediging die man noodlottig in sy bors geskiet toe hy op hom afgestorm het.” Die onafhanklike polisie-ondersoekdirektoraat is bewus van die voorval en stel ondersoek in.